22.

pripomína, že pre členské štáty je prioritou podpora pozitívneho vývoja pri riešení situácie osôb bez štátnej príslušnosti v južnej a juhovýchodnej Ázii, a navrhuje nový komplexný politický prístup zahŕňajúci: — podnecovanie štátov, aby pristúpili k dohovorom týkajúcim sa osôb bez štátnej príslušnosti tým, že budú pri bilaterálnych kontaktoch medzi parlamentmi a ministerstvami vyzdvihovať výhody týchto dohovorov; — podporovanie odvetvových orgánov združenia ASEAN a zoskupenia SAARC na podporu ich príslušných členských štátov s cieľom naďalej uplatňovať právo na štátnu príslušnosť a ukončiť absenciu štátnej príslušnosti; — zdôrazňovanie hodnoty dohovorov týkajúcich sa osôb bez štátnej príslušnosti na viacstranných fórach; — pracovať so štátmi s cieľom hájiť prínosy zhromažďovania medzisektorových, rozčlenených a overiteľných vnútroštátnych údajov o osobách bez štátnej príslušnosti a osobách s neurčenou štátnou príslušnosťou v štátoch, keďže identifikácia osôb bez štátnej príslušnosti je prvým krokom, ktorý musia dotknuté štáty urobiť, aby mohli prijať potrebné opatrenia na ukončenie stavu bez štátnej príslušnosti; zozbierané údaje sa následne použijú na registráciu, dokumentáciu, poskytovanie verejných služieb, udržiavanie právneho štátu a poriadku a plánovanie rozvoja; — sústavné zdôrazňovanie skutočnosti, že registrácia narodených detí musí byť bezplatná, ľahko prístupná a musí sa vykonávať nediskriminačne; — sústavné zdôrazňovanie skutočnosti, že národné systémy riadenia identifikácie musia zahŕňať a poskytovať preukazy totožnosti všetkým osobám na území vrátane ťažko dostupných a marginalizovaných skupín, ktorým môže hroziť, že nebudú mať štátnu príslušnosť; — podporovanie krajín južnej a juhovýchodnej Ázie v tom, aby zabezpečovali prístup k vzdelaniu každému vrátane detí bez štátnej príslušnosti, keďže absencia štátnej príslušnosti je významnou prekážkou, ktorá deťom bráni v prístupe k rovnakým príležitostiam v oblasti vzdelávania; — podporovanie významnej úlohy inovatívnych technológií prostredníctvom používania digitálnych programov registrácie narodených detí s cieľom zlepšiť registráciu a archiváciu záznamov; — riešenie otázky obsahu a uplatňovania vnútroštátnych právnych predpisov a svojvoľného pozbavenia alebo upierania práva na štátnu príslušnosť na základe etnického pôvodu, čo je hlavnou príčinou stavu bez štátnej príslušnosti v regióne; — nabádanie štátov v regióne, aby riešili potreby žien a otázky týkajúce sa sexuálneho násilia a násilia založeného na rodovej príslušnosti, a to prostredníctvom ľudských práv a komunitných prístupov, najmä v prípade obetí obchodovania s ľuďmi; — riešenie problematiky zákonov o štátnej príslušnosti a diskriminácie na základe pohlavia, keďže v niektorých krajinách je ťažké, alebo dokonca nemožné, aby matky preniesli svoje občianstvo na svoje deti; — zaistenie toho, aby všetky rozvojové projekty a humanitárna pomoc, na ktoré EÚ poskytuje finančné prostriedky, boli nastavené tak, aby vždy, keď je to potrebné, bolo ich súčasťou aj riešenie problematiky osôb bez štátnej príslušnosti; — budovanie kapacít príslušných inštitúcií a subjektov EÚ na to, aby chápali problémy osôb bez štátnej príslušnosti a boli schopné vyhodnocovať situáciu, plánovať činnosť a podávať správy, a zaviesť pravidelné podávanie správ o úspechoch EÚ v boji proti stavu bez štátnej príslušnosti, a to aj zaradením oddielu o osobách bez štátnej príslušnosti do výročnej správy EÚ o ľudských právach a demokracii vo svete; — zaistenie toho, aby boli témy stavu bez štátnej príslušnosti, štátnej príslušnosti a občianstva vhodne zahrnuté do stratégií jednotlivých krajín v oblasti ľudských práv a demokracie a aby tieto stratégie vychádzali zo zásady, že každý, bez ohľadu na pohlavie, rasu, farbu pleti, vieru alebo náboženské vyznanie, národný pôvod alebo príslušnosť k národnej alebo etnickej menšine, má právo na štátnu príslušnosť; riešenie problematiky osôb bez štátnej príslušnosti v rámci každého politického dialógu a dialógu o ľudských právach, ktorý sa vedie s dotknutými krajinami; — stanovenie usmernení EÚ v oblasti ľudských práv, ktoré by sa týkali stavu bez štátnej príslušnosti, s cieľom určiť konkrétne merateľné ciele v rámci snahy EÚ o ukončenie stavu bez štátnej príslušnosti po celom svete; — zintenzívnenie dialógu o osobách bez štátnej príslušnosti v južnej a juhovýchodnej Ázii s príslušnými regionálnymi a medzinárodnými organizáciami, ako aj so susedmi krajín južnej a juhovýchodnej Ázie a inými aktívnymi štátmi v regióne; — zaistenie toho, aby účastníci volebných pozorovateľských misií vedeli o problematike osôb bez štátnej príslušnosti v krajinách, kde tento problém existuje; — zdôrazňovanie potreby posilňovania regionálnych orgánov pôsobiacich v oblasti ľudských práv, aby mohli zohrávať aktívnejšiu úlohu pri identifikácii a odstraňovaní stavu bez štátnej príslušnosti; — vyhradenie primeraných finančných prostriedkov v rámci rozpočtov nástroja financovania rozvojovej spolupráce, Európskeho rozvojového fondu a európskeho nástroja pre demokraciu a ľudské práva pre mimovládne organizácie a iné organizácie, ktoré sa snažia pomôcť komunitám osôb bez štátnej príslušnosti; podporovanie partnerstiev medzi organizáciami občianskej spoločnosti a komunitami osôb bez štátnej príslušnosti, aby mohli bojovať za svoje práva; — podnecovať krajiny ku koordinácii pri riešení problému stavu bez štátnej príslušnosti, najmä pokiaľ má cezhraničné vplyvy, a to aj výmenou najlepších postupov pri uplatňovaní medzinárodných noriem pre boj proti stavu bez štátnej príslušnosti; — zabezpečenie následných opatrení, ako je zvyšovanie informovanosti a technická podpora pre verejné správy ako prostriedky budovania kapacít, a to aj na miestnej úrovni, ak nastal pozitívny vývoj, ktorý treba realizovať v praxi, napríklad v Thajsku, na Filipínach, vo Vietname a v Bangladéši, kde Biharovia opäť získali občianstvo vrátane svojich hlasovacích práv;